સાવધાન! એક કદમ પણ આગળ વધ્યા છો તો તમારા મસ્તક ધડથી છુટા પાડતા ક્ષણનો પણ વિલંબ નહી થાય! તે સમયે પેથડમંત્રીએ બળની સામે કળથી કામ લેવાનો નિર્ણય કરી ઇતિહાસના પાના ઉપર પૂરાવા સાથે આ તીર્થ શ્વેતાંબરોનું છે તે સમજાવ્યું પણ પૂર્ણશ્રેષ્ઠિ એ વાત સ્વીકારવા તૈયાર થયા નહીં. ઉભય સંઘપતિઓ વચ્ચે વાગ્યુધ્ધ જામ્યું. તે વખતે બંન્ને પક્ષના વડિલોએ બુદ્ધિપૂર્વક એક નિર્ણય આપ્યો કે, “ આપ બંન્ને આ વિવાદનો ત્યાગ કરી એક સાથે જ ગિરિવર ઉપર આરોહણ કરો. આ તીર્થ ન તો દિગંબરનું છે કે ન તો શ્વેતામ્બરનું! એમ વિચારી નેમિનાથદાદાના દરબારમાં પહોંચો! પછી ઇન્દ્રમાળ પહેરવાના અવસરે ઉછામણીમાં જે ધનદ્રવ્યનું વધારે પ્રમાણ બોલે તેઓનું આ તીર્થ!” વેપારીઓ ધન વડે કલહ કરે. આપણે પણ વેપારી હોવાથી તે રીતે કલહનું નિવારવા કરીએ તે જ શોભાસ્પદ કહેવાય. સર્વયાત્રિકોએ ગિરિ આરોહણ માટે પ્રયાણ કર્યું. શ્રી નેમિનાથ પ્રભુના મુખકમળને નિહાળી સૌ મંત્રમુગ્ધ બન્યા. પરમાત્માને ભાવપૂર્વક નમસ્કાર કરી, સ્તુતિ, સ્નાત્રપૂજા, ધ્વજારોપણ વિગેરે ભક્તિમાં તરબોળ બન્યા. ત્યારબાદ ઇન્દ્રમાળની ઉછામણીનો અવસર સર્વ સંપત્તિને પ્રભુના ચરણોમાં સમર્પિત કરવા સજ્જ બન્યા.